Padtoets: 1 000 km sonder om ŉ pomp te soekDie opgeknapte Toyota Prado. Foto: Verskaf Ons Suid-Afrikaners is baie lief vir ons groot sportnutsvoertuie. Dink Pajero, Discovery, Prado en so aan. Twintig jaar terug is dié tipe voertuie teruggehou deur dors petrolenjins en sagte vering met wilde bakrol. Tensy mens so gehard is soos Kingsley Holgate wou mens nie elke dag met een saamleef nie. Die 2000’s het reuse-ontwikkeling in dieseltegnologie beleef. Amper geen voertuig rol meer soos ŉ seekoei om draaie nie. Ons leef almal onder die illusie dat groter veiliger is, wat nie waar is nie – maar nietemin, so het die groot sportnutsvoertuig beter geword om mee saam te leef. Die opgeknapte Toyota Prado. Foto: Verskaf Nou sit ons met ŉ penarie. Mitsubishi se Pajero is nou al oud, en Land Rover se Discovery is ŉ tegnofees wat myns insiens nie reg is vir Afrika-toestande en die afstande wat ons ry, waar daar geen handelaar of hulp is nie. So, kom ons verwelkom die opgeknapte Toyota Prado. Ek hoor ouens sê: “Wie wil R900 000 betaal vir ŉ ou D-4D-enjin?” Kom ek stel dit so. As mens jou Prado gebruik waarvoor hy gebou is – om Suider-Afrika plat te ry, gaan jy iewers vuil diesel teëkom. Jou Land Rover Discovery gaan net stilhou en sê jy’t vuil diesel ingegooi. Die manne van Toyota Suid-Afrika sê vir my hulle het al ŉ Prado op plaasdiesel getoets, en hy loop. Die opgeknapte Toyota Prado. Foto: Verskaf Ek het nou al drie keer die Prado geniet. By die bekendstelling het ons Sanipas uitgery, daarna het ek hom vir ŉ week gehad en moes baklei om hom uit my vrou se kloue te kry, en laastens het ek deelgeneem aan die Rust De Winter 4×4-jamboree met een. Die manne wat kla oor die D-4D-enjin … julle kan maar ontspan. Die enjin bied 120 kW en 400 Nm. Dit is nie asemrowend nie, maar mens het nie meer as dit nodig nie. Die Prado sal heeldag lank toer teen 180 km/h, glo my … Teen 120 km/h bied hy in die omgewing van 8 ℓ/100 km – in uiterste gemak. Die opgeknapte Toyota Prado. Foto: Verskaf Die ontwerp is vir my regtig netjies, taf eintlik. My kinders sê dís ŉ behoorlike 4×4, want sy spaarwiel is op die agterste deur. Ai. Die binneruim bied sewe sitplekke, almal duursame leer wat maklik skoonmaak. Die voorste sitplekke stel elektries en mens is vinnig heeltemal gemaklik. Daar is ŉ lieflike yskas tussen die twee voorste sitplekke om drinkgoed ysig te hou terwyl jy die land bekyk. Die Prado het ŉ asemrowende 150 ℓ-brandstoftenk, so mens kan ver meer as ŉ duisend kilometer ry sonder om ŉ pomp te soek. Die opgeknapte Toyota Prado. Foto: Verskaf Die 4×4-vernuf van die Prado het my uit die veld geslaan tydens die 4×4-jamboree. Waar die Prado nie die mas kon opkom nie, was dit weens my onkunde – nie die Prado sŉ nie. Die Prado bied vierwielaandrywing met ŉ laestrek-oordragkas. Slim ewenaarslotte en elektroniese programme in die 4×4-stelsel stel die Prado in staat om ŉ ware rolspeler in die veldryafdeling te wees. So, wees gerus, indien groot reistogte in Suider-Afrika jou ding is, sal die Prado beslis sy man kan staan. Die Prado is vir my ŉ maklike voertuig om op te som. Indien jy in dié prysklas val, is dit regtig bekwaam en luuks, sonder om broos te word. Mens kan die Prado gebruik soos ŉ Toyota, en gaan net waar jou hart jou lei met die wete dat daar handelaarbystand is, indien mens dit nodig kry. Die reeks lyk só: Die reeks word gedek deur ŉ 3 jaar/100 000 km-waarborg en 5 jaar/90 000 km-diensplan. Die kompetisie lyk só: 5 jaar/100 000 km- omvattende instandhoudingsplan 5 jaar/100 000 km- omvattende instandhoudingsplan 6 jaar/100 000 km- omvattende instandhoudingsplan